Ophævelse af fælles forældremyndighed

Forældrene kan aftale ophævelse af fælles forældremyndighed, og overførsel fra den ene forælder til den anden forælder.

Hvis forældrene ikke er enige om ophævelse af den fælles forældremyndighed, skal den forælder, der ønsker den fulde forældremyndighed, anmode Familieretshuset om at få en afgørelse om forældremyndigheden.

Familieretshuset indkalder herefter forældrene til et møde, og her kan der være brug for en advokat med speciale i forældremyndighed. Opnås der ikke enighed på mødet, og forælderen fastholder sit ønske om fuld forældremyndighed, sender Familieretshuset sagen videre til Familieretten, der herefter skal træffe afgørelse i sagen.

Familieretten berammer sædvanligvis herefter et telefonisk retsmøde, og anmoder forældrenes advokater om at udfærdige hver et processkrift, hvor parterne hver især redegør for sagen.

Der er herefter flere muligheder i Familieretten:

retsmægling

forberedende retsmøde med deltagelse af børnesagkyndig psykolog,

hovedforhandling med, eller uden deltagelse af børnesagkyndig psykolog.

Er barnet typisk omkring 7 år – afhængig af modenhed – kan barnet indkaldes til en børnesamtale. Børnesamtalen finder sted på et andet tidspunkt end retsmødet med forældrene, og dommer og en børnesagkyndig psykolog taler med barnet om dets tilknytning til forældrene. Barnet kan frit vælge om det vil udtale sig eller ej.

Retten træffer herefter en afgørelse om forældremyndigheden, medmindre forældrene som led i retssagen indgår et forlig.